Document ID: 31978R3042

ΚΑΝΟΝΙΣΜΟΣ (ΕΟΚ) αριθ. 3042/78 ΤΟΥ ΣΥΜΒΟΥΛΙΟΥ της 18ης Δεκεμβρίου 1978 περί τροποποιήσεως του κανονισμού (ΕΟΚ) αριθ. 1358/77 "περί θεσπίσεως των γενικών κανόνων αντισταθμίσεως των δαπανών αποθεματοποιήσεως στον τομέα της ζάχαρης"
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 3330/74 του Συμβουλίου της 19ης Δεκεμβρίου 1974 περί κοινής οργανώσεως αγοράς στον τομέα της ζάχαρης(1), όπως τροποποιήθηκε τελευταία από τον κανονισμό (ΕΟΚ) αριθ. 1396/78(2), και ιδίως το άρθρο 8 παράγραφος 3 υπό α),
την πρόταση της Επιτροπής,
Εκτιμώντας:
ότι το άρθρο 8 παράγραφος 1 τρίτο εδάφιο α) του κανονισμού (ΕΟΚ) αριθ. 3330/74 προβλέπει την είσπραξη μιας συνεισφοράς για την αντιστάθμιση των δαπανών αποθεματοποιήσεως της ζάχαρης και ορισμένων σιροπιών παρασκευασμένων με βάση τα τεύτλα ή ζαχαροκάλαμα συγκομιζόμενα στην Κοινότητα-
ότι το άρθρο 6 παράγραφος 4 του κανονισμού (ΕΟΚ) αριθ. 1358/77 του Συμβουλίου της 10ης Ιουνίου 1977 περί θεσπίσεως των γενικών κανόνων αντισταθμίσεως των δαπανών αποθεματοποιήσεως στον τομέα της ζάχαρης και περί καταργήσεως του κανονισμού (ΕΟΚ) αριθ. 750/68(3), όπως τροποποιήθηκε από τον κανονισμό (ΕΟΚ) αριθ. 1397/78(4), προβλέπει ότι η συνεισφορά αυτή εισπράττεται από βιομηχάνους για τις ποσότητες λευκής ή ακατέργαστης ζάχαρης και σιροπιών που έχουν διατεθεί-
ότι η συνεισφορά οφείλεται γενικώς τη στιγμή διαθέσεως της ζάχαρης στην κατανάλωση- ότι, συνεπώς, πρέπει να εφαρμοσθεί επίσης η αρχή αυτή, στο μέτρο του δυνατού, και αν το εν λόγω Κράτος Μέλος το αποφασίσει, στις περιπτώσεις κατά τις οποίες η ακατέργαστη ζάχαρη που παράγεται από μία επιχείρηση ραφινάρεται μεταγενέστερα από μία άλλη επιχείρηση,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 6 παράγραφος 4 του κανονισμού (ΕΟΚ) αριθ. 1358/77 συμπληρώνεται από το ακόλουθο εδάφιο:
"Κατά παρέκκλιση του πρώτου εδαφίου, όταν η ακατέργαστη ζάχαρη που παράγεται από μία επιχείρηση προορίζεται για ραφινάρισμα από μία άλλη επιχείρηση εγκατεστημένη στο ίδιο Κράτος Μέλος, το Κράτος Μέλος αυτό μπορεί να αποφασίσει την είσπραξη της συνεισφοράς από την τελευταία αυτή επιχείρηση κατά τη διάθεση της ζάχαρης αυτής."
Άρθρο 2
Ο παρών κανονισμός αρχίζει να ισχύει την τρίτη ημέρα από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Δεν εφαρμόζεται στις περιπτώσεις που η συνεισφορά οφείλεται πριν την έναρξη της ισχύος του παρόντος κανονισμού.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.
Έγινε στις Βρυξέλλες, στις 18 Δεκεμβρίου 1978.

Labels: 4
15
17